Rü jematama ngunexü̃gu ga marü nachütachaü̃gu,
rü Ngechuchu rü nhanagürü nüxü̃ ga norü ngúexü̃gü:
—¡Ngĩxã rü naxtaxaarü tocutüwa taxĩ!
—nhanagürü.
Rü jexguma duü̃xü̃güna jéma inaxĩãchi.
Rü norü ngúexü̃gü rü Ngechuchuxü̃ nigagü nagu ga guma ngue ga marü nawa najexmane.
Rü jexgumarüü̃ ta ga togü ga duü̃xü̃gü rü náĩgü ga nguegügu ínajaxümücügü.
Rü jexguma jaxãü̃jane rü inaxü ga wüxi ga buanecü ga taxüchicü.
Rü jema na nataxüchixü̃ ga buanecü,
rü guma nguegu nijaxcuchichigü ga juãpe,
rü jemaca̱x inabaxü̃güchaü̃.
Notürü ga Ngechuchu rü guma nguechinüwa wüxi ga cüxeruü̃gu naca,
rü jéma nape.
Rü ínanaḇaixgügü,
rü nhanagürügü nüxü̃:
—Pa Ngúexẽẽruü̃x,
¿e̱xna curü me nixĩ na nuxma ibaxü̃güxü̃?
—nhanagürügü.
Rü jexguma ínarüda ga Ngechuchu.
Rü buanecüna nachogü rü nhanagürü nüxü̃ ga guma naxtaxa:
—¡Ijarüchiane rü íjachaxãchi!
—nhanagürü.
Rü ínajachaxãchi ga buanecü rü guxü̃wama ínachaxanemare.
Rü jemawena ga Ngechuchu rü norü ngúexü̃güxü̃ nhanagürü:
—¿Tü̱xcüü̃ ngẽmaãcü poraãcü pemuü̃ẽ?
¿Nhu̱xma rü ta e̱xna tama aixcuma pejaxõgü?
—nhanagürü.
Notürü nümagü ga norü ngúexü̃gü rü poraãcü namuü̃ẽ.
Rü nügüna nacagüe rü nhanagürügü:
—¿Texe e̱xna nixĩ ja daa rü a̱i̱xrücü ja buanecü rü juãpe rü naga naxĩnüẽxü̃?
—nhanagürügü.